Wo mr ume use chöme, het sech ds wätter nid veränderet. Schtimmt nid ganz; zum räge gseut sech jetz no dr näbu... Was söu s, irgendwie fründe mr üs demit aa, u o dr gägewind bedütet ke wäutungergang. Mir wei no öppe 10km mache u när es plätzli zum zäutle sueche. U wüu mr haut keis finge faare mr no chli wyter und no chli wyter. Vor landschaft gse mr wägem näbu nid viu, aber das wenige wo mr gse, laat ufene seer schöni gägend lo  schliesse. Auerdings isch es würklech es ding vor unmüglechkeit, e gschide platz zum zäutle z finge. Entwäder isch ds gländ viu z schteil, oder de isch es yzüünt. Ungerdesse isch es scho dunku u mir hei ging no nüt gfunge. Bi re längzognige abfart (me het ds gfüeu, me wärdi vom räge im gsicht "sandgschtraalet") schteut dr Aldi es problem bi dr vordere fäuge fescht. Mir befürchte scho, dass si futsch chönnt sy (wär jo nid ds erschte mau), doch zum glück isch es nume e aluschpan, wo sech i d flanke het yneboret.  Kes grosses problem.